作者:曾棟
標題:過秦樓
內容:曙色開晴，輕颸敷暖，日影才經簷角。倦來芳徑，且倚闌干，獨地新愁粘著。長日如年，可堪恨雨絲絲，夢雲漠漠。見鳴禽遞響，乳鶯梳翅，痴愁方覺。凝望處，初綠呈新，陳柯拆舊，忘了一春歸卻。不傷花老，只怕花開，解使朱顏銷鑠。寶扇輕搖，亂拋花片教飛，迎風低掠。忍重攜素手，驟覺一分瘦落。